Maksimum empat orang dibenar
KUALA LUMPUR: Kerajaan memutuskan
untuk membenarkan kenderaan persendirian membawa empat penumpang dengan
syarat mestilah dari rumah dan keluarga yang sama, susulan
pelaksanaan Perintah Kawalan Pergerakan Bersyarat (PKPB) mulai hari ini.  Menteri Kanan (Kluster Keselamatan)
Datuk Seri Ismail Sabri Yaakob berkata kebenaran itu diberikan berikutan
isu jarak sosial tidak timbul dalam kalangan keluarga dan mereka yang
tinggal serumah.  “Kerajaan memutuskan membenarkan
untuk kenderaan persendirian maksimum empat orang tetapi mesti daripada
keluarga yang sama dan rumah yang sama. “Namun saya percaya ada yang cuba
membawa kawan dan jika didapati ingkar, prosedur operasi standard mesti
dipatuhi, sesiapa yang melanggarnya akan dikenakan tindakan,” katanya dalam
sidang media harian mengenai Perintah Kawalan Pergerakan (PKP) di sini, semalam. Dalam pada
itu, mengenai operasi perkhidmatan pengangkutan awam yang akan
kembali beroperasi semalam, Ismail Sabri berkata semua pengguna dan
pengendali perkhidmatan pengangkutan awam perlu mematuhi garis panduan yang
telah ditetapkan oleh kerajaan. Tegasnya,
ini penting bagi memudahkan perjalanan orang ramai ke tempat kerja sewaktu
PKPB dilaksanakan. “Ini
termasuk penjarakan sosial dan kebersihan diri perlu dipatuhi. Bagi
pengangkutan awam, jumlah penumpang dihadkan separuh daripada keseluruhan
kapasiti sebenar,” katanya.  Menurutnya,
berikutan itu anggota penguat kuasa akan ditugaskan untuk membantu memantau
pematuhan garis panduan itu dalam usaha kerajaan memutuskan penularan rantaian
COVID-19 demi keselamatan masyarakat.  Ismail
Sabri juga mengingatkan pihak yang telah membuat keputusan untuk beroperasi
esok susulan pelaksanaan PKPB, perlu mematuhi setiap prosedur operasi
standard (SOP) yang telah ditetapkan oleh kerajaan. “Kerajaan
mengambil maklum mengenai kebimbangan orang ramai terhadap pembukaan semula
sektor perniagaan dan industri apabila berlakunya pergerakan secara
besar-besaran. “Malah,
ramai turut melahirkan kerisauan kemungkinan PKPB ini boleh menyebabkan
penularan semula jangkitan COVID-19,” katanya. Justeru,
katanya rakyat disaran terus mengamalkan kawalan kendiri untuk memastikan
dapat menghindarkan diri daripada wabak itu dan memutus rantaian jangkitan
COVID-19 Ismail Sabri berkata rakyat juga diseru supaya memainkan peranan dan tanggungjawab bagi memastikan keselamatan diri, keluarga dan komuniti, serta mengelakkan berada di tempat awam jika tiada keperluan.- Bernama 
See author's posts
